Omkring 20 smågrise måtte natten til tirsdag aflives efter brand på en gård ved Løgstør. - Det er en varmelampe, der er gået ild i og den har så antændt omkring 10 kvadratmeter af loftet i stalden, fortæller indsatsleder ved beredskabet i Vesthimmerland Michael Holm, der blev kaldt ud til branden klokken 00.09 natten til tirsdag. Gårdejeren blev gjort opmærksom på branden på grund af en alarm og fik selv holdt ilden i skak med hjælp fra en håndfuld pulverslukkere. - Så da vi kom frem skulle vi egentlig bare efterslukke og sørge for at der ikke var nogen gløder tilbage, siger indsatslederen. Gårdejeren måtte en tur på sygehuset til tjek for røgforgiftning, men slap ellers heldigt fra branden. Derimod måtte omkring 20 smågrise aflives på grund af skader fra røg og ild. Tirsdag formiddag skal en lokal dyrlæge vurdere om flere grise skal aflives.

Opsummering:
Varmelampe antændte loft i svinestald.